Räshid Hakimsan

Räshid "Räskä" Hakimsan (5. huhtikuuta 1934 – 4. syyskuuta 1997) oli suomalainen jääkiekkoilija, joka pelasi Ilveksessä hyökkääjän pelipaikalla vuosina 1951–1960 ja voitti neljä Suomen-mestaruutta. Nuorten jääkiekkomaajoukkuetta hän edusti kahdeksan kertaa. Pelaajanuransa päätyttyä Hakimsan toimi erotuomarina. Hänet tunnettiin myös taidokkaana jalka- ja koripalloilijana.

Ura
Räskä Hakimsan edusti koko SM-sarjauransa ajan Tampereen Ilvestä. Hän pelasi SM-sarjassa yhteensä 88 ottelua, joissa hänen tehopisteensä olivat 64 + 35 = 99 ja jäähymääränsä 33 minuuttia. Hän voitti Suomen-mestaruuden vuosina 1952, 1957, 1958 ja 1960. Hakimsan myös pelasi kahdeksassa nuorten jääkiekkomaaottelussa. Hakimsan toimi erotuomarina jääkiekkoilijan uransa jälkeen, tuomiten 181 SM-ottelua ja kaksi maaottelua.

Nuorten jääkiekkojoukkueen pelatessa Norjaa vastaan vuonna 1952, kirjoitettiin Hakimsanista lehdessä ”ketjun parhaana”, joka ”pelasi loistavasti huiputtaen norjalaisia yhtenään".

Hakimsan teki avausmaalin Koulukadun vuonna 1956 rakennetulla Suomen ensimmäisellä tekojääradalla. 

Kun vuoden 1960 keväällä Hakimsanin pelaajanura päättyi kultamitaleihin, hän muodosti "sarjan vaarallisimman hyökkäysketjun" yhdessä Jorma Salmen ja Raimo Kilpiön kanssa. 

Nuorempana Hakimsan tunnettiin taitavana jalka- ja koripalloilijana. Jalkapalloa hän pelasi Tampereen Palloilijoiden riveissä, koripalloa Tampereen Pyrinnössä pääsarjatasolla, edustaen seuraa myös yleisurheilussa. 

Vuoden 1953 lehtiartikkelissa "Viisas Räsid", Hakimsanin kuvaillaan olleen "kuin kahden tulen välissä" joutuessaan valitsemaan jalkapallon tai jääkiekon. Toimittaja toteaa Hakimsanin päätöksen jättää jalkapallo olevan sääli lajille, sillä "niin harvoin putkahtaa esille yhtä älyllisesti korkeammalla tasolla olevia jalkapalloilijoita".

Yksityiselämä

Räshid Hakimsan menehtyi äkilliseen sydänkohtaukseen 63-vuotiaana ollessaan pyörällä liikkeellä Itsenäisyydenkadulla.

Hakimsan kuului Suomen tataariyhteisöön. Hänen isänsä oli Venäjällä syntynyt tataaritaiteilija Aisja Hakimsan (Aisa Hakimcan) ja äiti islamin uskoon kääntynyt nokialainen Sylvia ”Särvi” Hakimsan. Kuoronjohtaja-isän lapsina Räshid ja siskonsa Aliye olivat taitavia laulajia, kuten heidän serkkunsa Semiulla, Zinnetulla, Hamdurrahman ja Hafize. 

Räshid Hakimsanin lapset on Sami ja Irina. Ilvestä sen organisaatiossa edustanut poika Sami muistetaan myös musiikkitaustastaan DJ:nä etenkin yhdessä Sepi Tuomisen ja Topi Honkosen kanssa sekä 1970-luvulla bänditoiminnasta, johon Juice viittaa kirjassaan Kuka murhasi rock’n’roll tähden, kehuen Samin ääntä. Räshidin serkun Semiullan lapsenlapsi puolestaan on yhtyeen Melrose kitaristi-laulaja Mika ’Tokela’ Tuokkola.

Hakimsan teki päivätyönsä teknisenä piirtäjänä Tampellan "kattilapuolella".

Nimi 
Räshid Hakimsanin nimi on Volgan turkkilaisittain Räşit Xäkimcan (laus: Can=d͡ʒan), Рәшит Хәкимҗан. Arabialaisittain رشيد حكيمجان 

Sukunimen alkuperäinen venäläinen versio: Hakimsanoff (Хакимджанов; Hakimdžanov).

Lempinimeltään ”Räskä”.

Aiheesta muualla 
 Räshid Hakimsan, kuvia - Wikipedia Commons

Lähteet 

 Baibulat, Muazzez: Tampereen Islamilainen Seurakunta: juuret ja historia. Gummerus Kirjapaino Oy, 2004. ISBN 952-91-6753-9

 
 

 Raevuori, Antero ja Honkavaara, Aarne: Pelimiehiä, tulisieluja - Tampereen Ilves 50 vuotta. Ilves ry, 1981. ISBN 951-99 323-7-2.

Viitteet 

Suomalaiset jääkiekkoilijat
Suomalaiset jääkiekkotuomarit
Suomen tataarit
Vuonna 1934 syntyneet
Vuonna 1997 kuolleet